Water: Hofsaak oor Kubane binnekort aangehoorSolidariteit se hofsaak teen die departement word in Junie aangehoor. (Argieffoto: Morné van Rooyen Solidariteit sal op 1 Junie in die hof wees om ŉ interdik teen die minister van menslike nedersettings, water en sanitasie, Lindiwe Sisulu, se planne vir die invoer en ontplooiing van Kubaanse ingenieurs te bekom. Solidariteit het ŉ dringende aansoek by die Noord-Gautengse hooggeregshof ingedien om die plan te stuit. Die departement het vroeër aangekondig dat hy Kubaanse kundiges – teen ŉ koste van sowat R65 miljoen – na Suid-Afrika bring om die land met sy waterkrisis te help. “Ons het reeds met die departement vergader. Hulle het versoek om ŉ alternatiewe plan aan ons voor te lê waarvoor ons ŉ sperdatum vasgestel het en ons het ook dié spertyd twee keer verleng,” sê dr. Dirk Hermann, bestuurshoof van Solidariteit. “Nogtans is daar tot op hede geen alternatiewe voorstel ontvang nie. Die saak is dringend en Solidariteit kan nie toelaat dat dit langer sloer nie. Ons regspan het voortgegaan met dringende regstappe om die minister se planne stop te sit.” Solidariteit vra ŉ interdik aan wat onder meer sal verhoed dat werk enigsins deur die Kubaanse ingenieurs aan Suid-Afrika se water- en sanitasie-infrastruktuur gedoen word. Die aansoek versoek ook dat geen betalings wat met hierdie ooreenkoms verband hou, gedoen word nie. “Om ingenieurs in te voer as ons op eie bodem die kennis, bevoegdheid en akkreditasie van gewillige ingenieurs het, is verregaande. Dié Kubaanse ingenieurs is nie in Suid-Afrika geakkrediteer nie. “Ons belastinggeld kan veel eerder gebruik word om ons eie ingenieurs en werkers in diens te neem. Ons kan nie toekyk hoe die minister hulpbronne deur haar irrasionele besluite verkwis nie. Ons prioriteit is om die belange van Suid-Afrikaanse werkers te bevorder,” sê Hermann.